Puk-studente uit koshuis geskors ná voorval met personeellidDie NWU se Potchefstroomkampus. Foto: NWU Pukke/Facebook Sewe huiskomiteelede van die Hombré-manskoshuis op die Potchefstroomkampus van die Noordwes-Universiteit (NWU) is Maandagmiddag voorlopig uit die koshuis geskors ná ŉ beweerde onderonsie met ŉ senior personeellid waarby eerstejaars glo betrokke was. NWU het ŉ ondersoek van stapel gestuur nadat die 53 jaar oue personeellid van die Institusionele Kantoor op 21 Januarie die oggend ŉ rugbesering opgedoen het toe hy probeer het om tussen die groep studente voor die kantoor deur te beweeg. Die studente het na bewering probeer keer dat hy tussen hulle deurloop. Lede van die huiskomitee was teenwoordig ten tyde van die voorval. Lees meer hier. Louis Jacobs, woordvoerder van die universiteit, het Dinsdag in ŉ verklaring gesê voortspruitend uit die ondersoek wat van stapel gestuur is, is die lede geskors hangende die finalisering van die ondersoek en moontlike dissiplinêre optrede. “Die primarius van die koshuis is nie een van die sewe voorlopig geskorste HK-lede nie, en twee ander HK-lede, waar onder die onderprimarius, het self besluit om te bedank,” het Jacobs gesê. “Alternatiewe verblyfreëlings op die universiteit se onkoste is vir die geskorste studente getref.” Jacobs het gesê die rede vir die voorlopige skorsing is om seker te maak dat die ondersoek behoorlik gedoen kan word en om enige moontlike intimidasie vanuit welke oord of inmenging met die ondersoek te voorkom. “Die integriteit van die ondersoek moet ten alle koste beskerm word, en studente wat nié by die beweerde insident betrokke was nie, moet geïdentifiseer en beskerm word. Die ondersoek na beweerde wangedrag deur eerstejaarstudente gaan ook steeds voort,” het hy gesê. Die sewe HK-lede het 48 uur tyd om redes te verskaf waarom die voorlopige skorsing nie gehandhaaf behoort te word nie, of waarom dit nie in die beste belang van die ondersoek is nie. Reëlings sal getref word om ŉ tussentydse leierskapstruktuur in die koshuis te vestig.